Кристин Юрукова
Пейзажи на душата

chitanka.info

По картини на Стефан Хаджи-Николов

Никнат

от облаците

на душите,

издоили са

млякото им

до капка.

Пространства

с разтворени

вътрешности,

скалпел —

слънчевите

лъчи.

Захвърлени

черупки

от стари

форми

от някой,

отминал

нататък.

Материя,

смачкана

с шепа

като къс

хартия.

Звездите

са изхвърлени

на брега камъни

от разплискани

нощи.

Цели са обрасли

с треви.

Звукът на растежа —

по-стъклен

от небесните сфери.

Свитъци плът,

дамгосана

от видяното.

Душите

се чукат

като великденски

яйца в ръцете

на деца.

Борякът продължава.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.